钦定古今图书集成/明伦汇编/官常典/第275卷 > 梁潜
## 钦定古今图书集成/明伦汇编/官常典/第275卷 > 梁潜

按《明外史》本传：“潜字用之，泰和人。洪武二十九年举
乡试。明年授四川苍溪训导。以荐除广东四会知县。
县有龙桥河，吏廉平则河水清，自潜至迄去，水可鉴。
改阳江、阳春，皆有治声。永乐元年，召修《太祖实录》，书
成，擢翰林修撰，赐白金袭衣、文币，兼右春坊右赞善，
代郑赐总裁《永乐大典》。被诬，帝召问，抵诬者罪。帝幸”
北京，屡驿召赴行在。十五年复幸北京，亲择侍从监
国臣，翰林独杨士奇以潜副之。时两京隔绝，汉王高
煦谋夺嫡，谗构万方。有陈千户者，擅取民财，令旨谪
交阯。数日后，念其有军功，贷之。还有言于帝者曰：“上
所谪罪人，皇太子曲宥之矣。”遂诛陈千户。事连潜及
司谏周冕，逮至行在。帝亲诘之，潜等具以实对。帝谓
杨荣、吕震曰：“事岂得由潜？”然卒无人为言。陈千户本
以令旨谪者，潜、冕俱系狱。或毁冕，遂并潜诛。潜妻杨
氏，随潜在北京，痛潜非命，不食死。子婺，进士，仕至浙
江左布政使。时称良吏。